《十月一日》
宋代·刘攽

十月西北风，肃肃天雨霜。节物感人多，客子心内伤。

心伤鬒发变，引领望故乡。故乡多乔木，丘垄生白杨。

柏叶自宜翠，草根今已黄。旦思归阳陂，暮忆栖后冈。

况此佳辰朝，都邑事有常。平明重城开，车马如飞翔。

贵贱同一丘，蒿艾连石羊。恸哭朔风悲，一豁沉痛肠。

奈何守微禄，局促限一方。隳官固非孝，捧檄固已狂。

黾俛聊自抑，涕流浩沾裳。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。